Dermiljoene om skade by universiteite te herstelTydens ‘n betoging in 2015 by Universiteit Stellenbosch. Foto: Twitter Betogers het verlede jaar skade van meer as R145 miljoen by Suid-Afrikaanse universiteite aangerig. Dit is volgens ŉ verklaring van die departement van hoër onderwys en onderrig. Khaye Nkwanyana, woordvoerder van die departement, het aan Maroela Media gesê die skadeberaming is volgens die universiteite se eie risikobestuur-prosesse gedoen ná afloop van die 2015-studentebetogings. Hy het beklemtoon slegs skade wat in 2015 aangerig is, is bereken en dat die departement tans besig is om ŉ beraming van die skade te doen wat in 2016 by die Noordwes-Universiteit (NWU) se Mafikeng-kampus en by die Universiteit van Kaapstad (UK) aangerig is. Volgens die departement se uiteensetting van die skade het die Universiteit van KwaZulu-Natal (UKZN) in 2015 die ergste onder betogers deurgeloop en is daar skade van R82 miljoen aangerig. Skade van sowat R46 miljoen is by die Universiteit van Wes-Kaapland aangerig, terwyl die Tshwane Universiteit van Tegnologie (TUT) skade van meer as R5 miljoen berokken is en die Universiteit van Zoeloeland R4,5 miljoen. Die UK, die Universiteit van Limpopo en die Universiteit van die Witwatersrand (Wits) het elk skade van meer as R1 miljoen, terwyl honderde duisende rande bestee moet word om die skade by NWU, Universiteit Stellenbosch (US), die Universiteit van Johannesburg, Rhodes Universiteit, die Kaapse Skiereiland Universiteit van Tegnologie en die Walter Sisulu Universiteit te herstel. “Die netto-effek van hierdie realiteit is dat baie geld nou vir herstelwerk aangewend moet word eerder as om belangrike dele van die stelsel te verbeter of meer hulp aan arm studente in die onderrigstelsel beskikbaar te stel,” het Nkwanyana gesê. “Universiteite is openbare bates wat aan die publiek as geheel behoort. Om hierdie instansies te beskerm is die verantwoordelikheid van die hele samelewing en nie net die regering nie.” Maroela Media het vroeër berig die skade wat in Februarie vanjaar tydens die studentebetogings op die NWU se Mafikeng-kampus aangerig is, beloop ŉ astronomiese R151 miljoen.